คลังสั่งเอาผิดคนโกงภาษีส่งออก
รมว.คลัง สั่งแจ้งความเอาผิดอย่างเด็ดขาดกับเอกชนและเจ้าหน้าที่ที่ร่วมขบวนการโกงภาษีมูลค่าเพิ่ม
7 มิ.ย. 2556

รมว.คลัง สั่งแจ้งความเอาผิดอย่างเด็ดขาดกับเอกชนและเจ้าหน้าที่ที่ร่วมขบวนการโกงภาษีมูลค่าเพิ่ม
นายกิตติรัตน์ ณ ระนอง รองนายกรัฐมนตรีและรมว.คลัง เปิดเผยว่า ได้พบเบาะแสขบวนการโกงภาษีมูลค่าเพิ่มในการส่งออก ที่มีการขอคืนภาษีมูลค่าเพิ่มโดยไม่มีการส่งออกจริงหรือซื้อสินค้าจริง แต่นำเอกสารกำกับภาษีอันเป็นเท็จมายื่นขอคืนภาษีเพื่อโกงเงินจากภาครัฐ ถือเป็นความผิดที่ร้ายแรงมากกว่าการหลีกเลี่ยงภาษี
ทั้งนี้ จากการติดตามพฤติกรรมในช่วงหลายเดือนที่ผ่านมา พบว่า มีผู้กระทำความผิดกว่า 30 ราย คิดเป็นมูลค่าภาษีกว่า 2,600 ล้านบาท จึงมอบหมายให้ นายรังสรรค์ ศรีวรศาสตร์ รองปลัดกระทรวงการคลัง แจ้งความต่อกรมสอบสวนคดีพิเศษ (ดีเอสไอ) เพื่อติดตามดำเนินการเอาผิดกับผู้ที่เกี่ยวข้อง โดยเฉพาะเจ้าหน้าที่ของรัฐ ที่หากสาวไปถึงระดับใดกลุ่มใด จะเอาผิดอย่างเด็ดขาดไม่มียกเว้นเพื่อไม่ให้เป็นเยี่ยงอย่าง